
RAPORT

asupra propunerii legislative privind acordarea de drepturi persoanelor care, începând cu 28 iunie 1940, au fost persecutate din motive politice de autorităţile sovietice în Basarabia şi Ţinutul Herţa şi care ulterior s-au repatriat în România, redevenind cetăţeni români

1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind acordarea de drepturi persoanelor care, începând cu 28 iunie 1940, au fost persecutate din motive politice de autorităţile sovietice în Basarabia şi Ţinutul Herţa şi care ulterior s-au repatriat în România, redevenind cetăţeni români, trimisă cu adresa nr.P.l.-X 306 din 17 mai 2004.
La întocmirea prezentului raport, Comisia a avut în vedere avizele primite de la Consiliul Legislativ şi Comisia pentru buget, finanţe şi bănci, precum şi punctul de vedere al Guvernului.
Propunerea legislativă are ca obiect de reglementare acordarea de drepturi persoanelor care, începând cu 28 iunie 1940, au fost persecutate din motive politice de autorităţile sovietice în Basarabia şi Ţinutul Herţa şi care ulterior s-au repatriat în România, redevenind cetăţeni români.
Comisia propune Plenului respingerea iniţiativei legislative întrucât măsurile reparatorii prevăzute de actul normativ propus au fost instituite de Ordonanţa Guvernului nr.105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice, cu modificările şi completările ulterioare.
Astfel, de drepturile prevăzute de această ordonanţă pot beneficia şi cetăţenii români, deposedaţi ca urmare a părăsirii forţate a Basarabiei, Bucovinei de Nord şi Ţinutului Herţa, cu condiţia ca aceştia să facă dovada calităţii lor de refugiaţi, cu acte oficiale.
2. Propunerea legislativă face parte din categoria legilor ordinare, conform prevederilor constituţionale, şi a fost respinsă de Senat în şedinţa din 10 mai 2004, cu respectarea prevederilor art.76 alin.(2) din Constituţie, republicată.

3. La lucrările comisiei au fost prezenţi 19 deputaţi, din totalul de 21 membri ai comisiei.

4. Propunerea legislativă, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterilor în şedinţa din 10 iunie 2004, Comisia a propus respingerea iniţiativei legislative cu 11 voturi pentru, 2 voturi împotrivă şi o abţinere.

